
VENERABILIBUS FRATRIBUS, ET DILECTISSIMIS IN CHRISTO FILIIS 
ORDINI CANONICORUM , ANIMARUM CURATORIBUS , UTRIQUE 
CLERO, OPTIMATIBUS, POPULOQUE UNIVERSO DIOECESIS SUAE 


PACEM, ET SALUTEM A DOMINO SEMPITERNAM 


Vobis fortasse mirum, Venerabiles Fratres , ac Dilectissimi 
in Christo Filii, milii certe nihil tam praeter omnem opinionem, 
cogitationemque accidit, quam ut singulari GREGORII IVI. Pont. Max. 
beneficentia , et voluntate in amplissimum Patrum Cardinalium 
Collegium cooptatus animarum vestrarum Episcopus constituerer. 
Quod quidem, ubi primum accepi, haud potui, fateor, quin pro 
rei gravitate vehementer expavescerem, et contremiscerem. Etenim 
memoria repetens , quae Paulus , Sanctique Ecclesiae Patres de 
pastorali officio commemorant, docent, atque omnino praescribunt, 
plane noveram hujusmodi munus nihil aliud esse nisi ingentem 
ministerii molem, et opus plenum timoris, plenum sollicitudinis. 

Atque id si semper alias, quanto magis asperrimis hisce christianae 
reipublicae temporibus , cum nova quaedam atque effrenata opi- 
nandi, scribendique licentia e tenebris ad exitium et vastitatem 
emersa liberius in dies mores usquequaque corrumpere jura quaeque 
divina , et humana dissolvere , ac teterrimum catholicae religioni 
bellum inferre, eamque si fieri umquam posset, labefactare, immo 
funditus evertere conatur. Iam porro ex tam ardui, atque impediti 
ofiicii ratione oculos in me convertens, meque totum pertentans, 
equidem non potui, quin majore etiam timore percellerer. Infir- 
mitatis porro meae conscius, ea doctrinae supellectile, eoque 
virtutum ornatu me plane destitutum sentiebam, quae ad episco- 
palis muneris partes rite obeundas vel maxime requiruntur. 

Accedit, ut ejus ego Urbis sim renuntiatus Episcopus, quae 
non modo originis vetustate, famae celebritate, aliisque tot 
sane nominibus, ac praesertim Maximorum Pontificum Felicis IV. 
Victoris III. et Gregorii VIII. ortu est perinsignis , verum etiam 
vel ab ipsis christianae religionis primordiis ad nostram usque 
aetatem sortita est Antistites doctrinae , virtutis , et sanctitatis 
laude praestantissimos , quos hic singillatim non commemoro , 
siquidem vos ipsi probe noscitis. Silentio tamen praeterire non 
possum gentilem meum Vincentium Mariam Cardinalem Ursinum, 
qui deinde Benedictus XIII. Pont. Max., Beneventanam Ecclesiam 
tanta cura ac vigilantia fuit moderatus , cujus memoria omnibus 
sane jucunda, vobis vero ob maxima et plurima in vos promerita 
semper jucundissima. Qua quidem ex re , quamvis non levi , ut 
par est, voluptate perfundar, quod in tam insigoi, ac talibus viris 
illustri Sede sim collocatus , non parum tamen doleo , et angor 
quod tam dispar illis , immo nullo modo cum iis comparandus. 

Haec omnia mecum ipse reputans , tantum fortasse munus 
defugere studuissem , nisi illius voci et voluntati mihi omnino 
acquiescendum esse putassem, qui in sublimi Principis Apostolorum 
Cathedra collocatus tam provide, tamque sapienter Christi Vicariam 
hic in terris gerit operam, quem ego non modo Principem benefi- 
centissimum, verum etiam Parentem vere amantissimum semper 
expertus. Ipse enim Pontifex vere Maximus mira illa humanitate, 
ac sermonis suavitate , qua omnium auimos recreare , reficere , 
rapere solet, me tantopere metuentem ac prope fractum hilaravit, 
erexit, bonoque animo esse jussit , ac simul omnem iD eo spem 
ponere , qui consolatur nos in omni tribulatione nostra , quique 
numquam deserit quaerentes se. 

Ita recreatus aliquantulum , et confirmatus ac jactans omne 
cogitatum meum in Domino, qui vocat ea quae non sunt, tamquam 
ea quae sunt , quique numquam despicit preces humilium , sed 
inclinat aurem suam ad preces eorum, humeros oneri subjiciendos 
statui ea prefecto spe fretus fore, ut dives in misericordia Deus, 
qui elegit me Pastorem populo suo, et dixit me aedificare templum » 
suum, idem mittat etiam sapientiam de caelis , quae mecum sit, 
et mecum laboret, ut sciam quid acceptum sit apud eum (i). 

Hac igitur spe vix dum manuum impositione, et mystica sacri 
chrismatis unctione accepta ab Emo Principe Vincentio Macchio- 
Episcopo Portuensi, S. Rufinae, et Centumcellarum, quem honoris 
et grati animi caussa nominatum hic volo, hanc pastoralem epistolam 
raptim perscriptam vobis dandam curo, ut quam citissime intelligere 
possitis , quae mea in vos voluntas. Ac primum singulos quosque 
salutans in osculo sancto, et tamquam filios jam mihi in Christo 
(0 SapieuL cap. ix. r. 7. 10. 

carissimos complectens , vobis quidem ex animo gratulor , milii 
vehementer gaudeo , quod sciam vos memores tot praestantium 
Praepositorum vestrorum , qui vobis loquuti sunt verbum Dei , 
ea semper egregia pietatis , et religionis praebuisse argumenta , 
ut neque doctrinis variis, et peregrinis abducti, neque decepti per 
Philosophiam, et inanem fallaciam secundum traditionem hominum, 
non secundum Christum, in fide fundati, semper et stabiles 
permanseritis. Huc porro cum accedat et singularis vestra morum 
humanitas et praeclara ingenii , et virtutis indoles , dici profecto 
vix potest , qua voluptate perfundar , et in quam prope certam 
spem ingrediar fore, ut Pastoris vestri voci faciles praebeatis aures, 
ejusque monita perficienda curetis. Quo quidem nihil optatius , 
nihil gratius animarum Pastori contingere umquam potest , mihi 
vero maxime, qui lenitatis, et mansuetudinis partes ab ipsa natura 
haustas libentius obeundas existimavi. Neque enim vel transversum 
quidem unguem ab Sacrosanctae Tridentinae Synodi monilis disce- 
dam ut animarum Pastores ex Apostoli praescripto arguant, obse- 
crent, increpent in omni bonitate et patientia, cum saepe plus erga 
corrigendos agat benevolentia , quam austeritas , plus exhortatio , 
quam comminatio, plus caritas, quam potestas (i). 

Itaque veniam mihi credite ad vos non jam tamquam dominans 
in Cleris, sed tamquam Pastor, immo Pater amantissimus, nihilque 
mihi umquam potius erit , quam ut ipse requiram oves meas , et 
visitem eas et pascam in montibus Israel , in rivis , et pascuis 
uberrimis , ut ibi requiescant in herbis virentibus. Quod si quid 
infirmum reperiam, omnem dabo operam, ut consolidem, si quid 
confractum, ut alligem, si quid abjectum, ut reducam, et si quid 
(1) Ses J. xui. cap. i. de Reform. 

periit, ut quaeram, setnper tamen, quantum officii ratio sinet, 
in patientia, in mansuetudine, in lenitate. Neque aliter possem, 
Pastorum Principis exemplum intuens , qui se humilem et mitem 
corde professus est, quique tradidit animam suam pro ovibus suis, 
nobis relinquens exemplum, ut sequamur vestigia ejus. Quid igitur 
mihi vel tam molestum , vel tam arduum accidere posse putem , 
quod tanto objecto exemplo ferendum, expediendum, providendum 
pro credito mihi grege omni ratione non curem ? Ita quidem 
mente agito , ita in animo fixum teneo , nullis ut neque curis , 
neque consiliis , neque laboribus , neque vigiliis parcam , dum 
animarum vestrarum rationibus diligentissime consulam, ac liben- 
tissime impendam , et superimpendar ipse pro animabus vestris. 
Utinam qui dat mihi nunc velle, det etiam in tempore perficere, 
ut Pastorum Principi villicationis meae rationem aliquando exigenti 
respondere possim. Quos dedisti mihi, non perdidi ex eis quemquam. 

Atque hic fortasse scribendi finem facerem, nisi et instituta 
consuetudo , multoque magis caritas Christi , quae urget me ad 
singulos quosque civium ordines alloquendos impelleret. Itaque 
primum omnium sermonem ad vos converto amplissimi Cathedralis 
Templi Canonici , qui honoris dignitate ceteris praestatis. Estis 
quidem vos Episcopi Senatus, et consiliarii, itemque selecti lapides 
Sanctuarii , et lucernae ardentes positae super candelabrum in 
Templo Domini. Memores porro nominis atque institutionis vestrae , 
ea pietate, et assiduitate divina officia colite, ut alii vestro exemplo 
ad studium , et amorem divini cultus accendantur (i). Si qua forte 
inter vos contentio, si qua aemulatio, non alia profecto sit oportet, 
quam ut diligatis praeter ceteros decorem domus Dei , omnique 
(1) Coucil, Mcdiolan. Prov. i. par. 2. 

virtutum apparatu in dies refulgeatis. Cum autem sapientia , ac 
prudentia non parum polleatis , non dubito quin me pastoralibus 
curis districtum, et laborantem qua consilio, qua opera adjuvetis. 
Adjuvabitis autem quam maxime si non discordiam modo fugiatis, 
verum etiam quos discordantes inveneritis , ad caritatis concordiam 
revocare studebitis (i). 

Quid autem vobis dicam Collegialium Templorum Canonici. 
Nempe illud ipsum , quod jam Canonicis Templi Cathedralis , ut 
nempe attente , studiose , rite , pie , religiose divinas laudes concele- 
bretis , et psallatis Deo in conspectu Angelorum cantantes in 
cordibus vestris Domino (a). 

Quam vellem nunc ut intimos animi mei sensus ita vobis 
aperire possem mihi probatissimi , iidemque semper carissimi ani- 
marum Curatores ut quisque vestrum penitus intelligeret quibus 
studiis singulos prosequar, qua benevolentia complectar! Vos enim 
in pastoralis sollicitudinis partem cooptati consocii estis, et commi- 
litones mei. Vestrum est, ut probe noscitis, gregem vobis commissum 
ab venenatis pascuis arcere, ad salutaria propellere, et continenter 
vigilare, excubare ne quis aper de silva, vel singularis ferus furtim 
in ovile subrepat, et dirae contagia pestis ovibus importet, easque 
mactet , et perdat. In quo quidem majore studio , et assiduitate 
vobis nunc elaborandam , quod incidimus in tempora pessima , 
et infesta virtutibus , cum non pauci reperiantur , qui veniunt 
in vestimentis ovium , intrinsecus autem sunt lupi rapaces. Qua 
de re ne cessetis umquam praedicare Evangelium sapientibus et 
insipientibus, omnesque exhortari in doctrina sana, ut christiana 

(1) Concil. Aquisgr. dcccxvi. 

(2) Concil. Mcdiolau. Prov. iv. pari. 3. in monit. 

plebs Dei mandata, morumque disciplinam apprime edocta, instet 
viam quae sola ducit ad vitam. Dispensatores porro cum sitis 
mysteriorum , et multiformis gratiae Dei , assiduam precor date 
operam Sacramentorum administrationi , ut et errantes e via ini- 
quitatis , in quam misere abierunt ad salutis semitam revocare , 
ct eos , qui justitiam jam sectantur , et diligunt magis magisque 
confirmare possitis. Cum autem non civilis minus, quam christianae 
reipublicae summopere intersit, ut pueri vel a teneris anois fidei 
rudimentis, et religionis praeceptis mature imbuantur, sinite quaeso, 
ut per viscera Jesu Christi vos orem, et obsecrem, ut Redemptoris 
nostri objecto exemplo, facti vos etiam parvuli in medio eorum, 
studio quam licet maximo, et patientissimo animo contendatis quo 
tenerae illorum mentes christiana doctrina erudiantur , et cerea 
eorum corda ad omnem virtutem , atque honestatem fingantur. 
Numquam vos pigeat orfanis, viduis, egentibus pro re et tempore 
opem ferre, et confortare pusillanimes, ac saepe visitare infirmos, 
eosque omnibus Ecplesiae praesidiis munire, quo facilius ipsi cum 
morte jam colluctantes , Daemonis insidias retegant, ejusque tela 
devitent. Haud ignoro haec, et cetera omnia, quae officii vestri 
ratio postulat , longe laboriosissima , et molestissima esse , sed 
sustinete paullisper, et confortamini in Domino memoria repetentes, 
quod qui ad justitiam erudiunt multos , fulgebunt quasi stellae 
in perpetuas aeternitates (i). 

Sacerdotes Levitae et quotquot ecclesiasticae militiae nomen 
dedistis , illud ipsum vobis dicam , quod olim dilecto Timotheo 
Apostolus: (a) Exemplum estote fidelium in i>erbo, in conversatione , 

(1) Danicl. Xu. t. 3. 

(2) i. ad TimoUi. it. r. 12. 

in caritate, in fide, in castitate, ut non modo qui ex adverso est, 
vereatur niliil habens malum dicere de vobis , verum etiam 
christiana plebs in vobis incitamentum habeat ad omnem ample- 
ctendam virtutem. Nihil enim est ut sapientissime monet Tridentina 
Synodus , quod alios magis ad pietatem , et Dei cultum assidue 
instruat , quam eorum vita et exemplum , qui se divino ministerio 
dedicarunt (i). Et certe qua morum integritate, qua vitae sanctitate 
vos undique coruscare oportet , quibus datum est non solum 
tractare vasa Domini, aut ingredi Sancta Sanctorum, verum etiam 
offerre Deo hostiam puram sanctam immaculatam pro vestra , ac 
totius humani generis salute , quique tum publicis tum privatis 
precibus orare continenter Deum debetis, ut et divina auxilia ad 
vestra munera rite obeunda, et peccatorum veniam populo impe- 
trare possitis ? Cum autem Sacerdotum labia custodire debeant 
scientiam, ut respondere possint iis, qui legem requirunt ex ore 
ipsorum, nolite precor quotquot Sacerdotio jam initiati, non modo 
qui adhuc initiandi , nolite inquam doctrinarum studia umquam 
intermittere, earum praesertim, quae ad sacrum pertinent mini- 
sterium. Divinas Scripturas saepius legite , immo numquam de 
manibus vestris sacra lectio deponatur , discite , quod doceatis , 
obtinete eum , qui secundum doctrinam est fdelcm sermonem , ut 
possitis exhortari in doctrina sana (a) et eos qui contradicunt, 
arguere. Suscepti vero muneris ratio vos vel maxime adhortatur, 
ut non solum a cultu, ornatuque corporis, a civilibus negotiis, 
a quaestu , a communis vitae dclinimentis , et aliis quibusque 
mundi illecebris doclinetis tamquam a facie colubri, verum etiam 

(1) Sess. xxn. de Reformat, cap. i. 

(2) Ilie ruu. tu. Kpisl. ii. ad KcpoU 

■virtutum splendore omnibus praeluceatis , hoc enim facientes et 
vosmetipsos salvos facietis , et eos , qui vos audiunt. 

Numquid tacitus vos praeteream Adolescentes Clerici , filioli 
mei carissimi , qui in Seminario diligentem navatis operam ut in 
Ecclesiae castris aliquando militare possitis? lmmo intimo paternae 
caritatis affectu vos alloquor , quippe qui estis tota spes gregis , 
tenella arbusta, et novellae plantationes in circuitu tabernaculi 
Domini , ac pupilla oculi mei. Obedite quaeso alacri libenlique 
animo iis omnibus, qui vos ad virtutem fingere, et doctrinis excolere 
student. Nihil vero vobis potius sit, quam ut vitae innocentiam, 
morum integritatem, modestiam, verecundiam semper custodiatis 
atque amoenioribus litteris, severioribusque disciplinis praesertim 
sacris diligentissime erudiamini , ut possitis in tempore vineam 
Domini optime excolere. 

Alloquor jam vos Venerabiles Religiosarum Familiarum 
Alumni quos singulari semper benevolentia et honore dignos 
existimabo. Vos quidem lectissimi estis Christi milites, Sanctorum 
Filii, quos virtutum exempla, et doctrinarum copia adeo commen- 
darunt , atque commendant , ut Christiana Respublica vestro et 
ornamento, et praesidio merito glorietur. Nihil aliud vobis dicam, 
nisi ut memores vocationis vestrae, Deo uni semper adhaereatis, 
atque illustria Patrum vestrorum vestigia sectantes aemulemini 
charismata meliora. Vos vero obsecro, ut nihil omnino praetermit- 
tatis, quod ad aliorum pertinet salutem, atque alacriori usque 
studio me , et gregem meae fidei concreditum qua opere , qua 
verbo , qua precibus semper adjuvare velitis. 

Virgines Deo Sacrae selecta pars gregis atque aurea Ecclesiae 
monilia vobis quidem ex animo gratulor, quod regnum mundi et 

omnem ornatum saeculi viriliter contemnentes, tamquam simplices 
columbae convolastis in solitudinem , ut in foraminibus petrae , 
et in caverna maceriae arctius adhaereretis sponso , qui pascitur 
inter lilia, quique vocavit vos vocatione sua sancta, et sponsavit 
in fide , in justitia , in misericordia , in miserationibus. Currite 
igitur in odorem unguentorum suorum , quaerite dilectum in 
solitudine, tenete eum, nec dimittite, loquimini ad eum, effundite 
coram eo corda vestra, ut ea magis magisque purissimo caritatis 
igne inflammet. Ambulate in domo Dei cum consensu, quasi cor 
unum , et anima una , ut unanimes probetis vos caelesti sponso, 
qui tandem introducat vos in aeterna tabernacula. Id quoque vos 
obsecro, ut in diurnis aeque ac nocturnis precibus memores mei 
sitis , ul Deus eo caritatis igne me inflammare dignetur , quo 
praestem ministerium salutis, et consummem cursum meum. 

Atque hic honoris causa vos nomino spectatissimi Magistratus 
et rerum pubblicarum Administri, tum etiam Optimates et omnes 
qui generis nobilitate, honorum gradu, et divitiarum copia ceteris 
antistatis. Mihi certe nihil optatius , nihil praestabilius obvenire 
umquam poterit, quam ut vos omnes uti honore et dignitate, ita 
etiam virtntum omnium ornatu refulgeatis, quo christiana plebs 
a vobis petat exempla , quae imitetur. Diligite quaeso justitiam , 
et aequitatem , ac recta semper judicate absque ulla persouarum 
acceptione, atque adjutores estote pupillis, viduis, et miseris. Nolite 
umquam avertere oculos vestros a paupere , atque occludere aures 
a clamoribus ejus , sed auxiliarias ei semper porrigite manus , 
focneratur enim Domino , qui miserebitur pauperis , et vicissi- 
tudinem suam reddet ei (i). Quae cum omnia feceritis , tum 
(i) Pror. xlx. y. 17. 

denique thesaurizabitis vobis tliesaurum numquam deficientem 
in caelo. 

Quid jam milii restat aliud , nisi ut vos omnes alloquar 
dilectissimi in Christo Filii cujusquc tamdem ordinis , aetatis , 
sexus, et conditionis. Estote precor, dicam primum, dicam etiam 
iterum ct saepius, fortes in fide, sine qua impossibile est placere 
Deo; neque umquam decipi patiamini a fabricatoribus mendacii, 
et cultoribus perversorum dogmatum, qui tamquam fluctus feri maris 
despumantes confusiones suas quaccumquc ignorant blasphemant, 
et veluti cancer serpunt. Cum vero fides sine operibus mortua sit 
in semetipsa, iccirco fides vestra ea sit oportet, quae per caritatem 
operetur, ut per bona opera certam vestram vocationem et ele- 
ctionem facialis. Quod tum certe praestabitis si singula Dei mandata 
religiose servanda curetis: quicumque enim totam legem servaverit, 
offendet autem in uno , factus est omnium reus. Nihil igitur vobis 
potius umquam sit, quam ut Deum diligatis ex toto corde vestro, 
et proximum vestrum sicut vosmetipsos , in his enim duobus 
mandatis tota lex pendet , et Prophetae. Filii obedite parentibus 
vestris in Domino, et vos patres , nolite ad iracundiam provocare 
filios vestros, sed educate illos in correptione Domini. Viri diligite 
uxores vestras in Domino, et nolite esse amari ad illas, et vos 
uxores diligite unaquacqne virum vestrum, eumque timete, quia 
vir caput est mulieris. Omnes autem mutuam in vobismelipsis 
caritatem continuam habete , quia caritas operit multitudinem 
peccatorum , ut nemo supergrediatur , neque circumveniat in 
negotio fratrem suum , neque fraudet operarios eorum mcrcede , 
aliaque hujusmodi agat , quae omnia abominatur Dominus , qui 
vindex de his est. Super haec subditi estote non solum propter 

iram , sed etiam propter conscientiam Potestatibus sublimioribus, 
reddentes omnibus debita, cui tributum, tributum, cui vectigal, 
vectigal, cui timorem, timorem, cui honorem, honorem. Non est 
enim, clamat Paulus, potestas nisi a Deo, qui potestati resistit, 
Dei ordinationi resistit, qui autem resistunt, ipsi sibi damnationem 
acquirunt (i). Pavete quaeso ad templum Sanctum Dei, sanctiGcate 
Sabbata Domini, ut non modo nihil servile diebus festis exerceatis, 
verum etiam illos Sacramentorum usu, caelestium rerum commen- 
tatione, aliisque piis operibus celebretis, unde dici rectissime possit 
eos vos traducere tamquam dies divino cultui potissimum dicatos. 
Omnis autem amaritudo , et ira , et indignatio , et clamor , et 
blasphemia tollatur a vobis, omnisque immunditia, aut avaritia, 
aut turpitudo , aut stultiloquium , aut scurrilitas nec nominetur 
in vobis , sicut decet Sanctas. At vero induite vos sicut electi 
Dei viscera misericordiae, benignitatem, humilitatem, modestiam, 
patientiam , supportantes invicem , ac solliciti servare unitatem 
spiritus in vinculo pacis , uno verbo quodeumque facitis in verbo, 
aut in opere , omnia in nomine Domini Jesu Christi , gratias 
agentes Deo , et Patri per ipsum. 

Jam vero cura non possit homo accipere quidquam nisi luerit 
ei datum de Caelo, atque omue datum optimum et omne donum 
perfectum descendat a Patre luminum , vigilemus , et orationi 
continenter instemus oportet, ut Deus qui dat omnibus affluenter, 
det etiam nobis auxilia in tempore opportuno. Dum autem acce- 
dimus ad Thronum gratiae , ut misericordiam consequamur, quo 
facilius Deus ipse annuat votis nostris, deprecatricem apud Deum 
adhibeamus Deiparam Virginem , quae Mater Dei , et nostra , et 
(<) Ad Rom. cap. Xiu. t. 1. 2. 

simul misericordiae , et spei maternum in nos gerit animum , et 
cui in caelum erectae Cathcdrale Templum dicatum. Suffragia 
quoque petamus S. Bartholomaci Apostoli, Sanctorumque Episco- 
porum Januarii et Barbati , itemque Caelitum omnium , illorum 
maxime , quorum mortales exuviae tam pie , et religiose apud 
vos asservantur. 

Interea vero dum orationes vestrae innotescunt apud Deum 
pro omnibus hominibus, praesertim vero pro iis, qui in sublimitate 
sunt , obsecro, ut numquam cessetis assiduas fervidasque fundere 
preces pro GREGORIO XVI. Pontifice vere Maximo , ac Principe 
Optimo Beneficentissimo, ut quem Deus arcano suae providentiae 
consilio elegit, ut luctuosissimis hisce temporibus Ecclesiae navem 
tot undique jactatam fluctibus , tot actam procellis , tanta animi 
magnitudine, tanta providentia, tanta sapientia gubernaret, idem 
ipse Deus non modo magis, magisque eum confirmet, roborei, ac 
totius christianae rcipublicae bono quam diutissime servet inco- 
lumem; verum etiam affatim impleat omnes petitiones ejus, ej usque 
consilia confirmet. 

Deinde pro Emo Viro Vincentio Macchio Episcopo Portuensi 
S. Rufinae , et Centumcellarum, qui virtute, doctrina, aliisque 
sane nominibus cuique probatissimus, ac de re christiana, et civili 
summopere meritus , mystica sacri chrismatis unctione me perbe- 
nigne perfundit. 

Neque immemores mei estote, sed precamini pro me Deum, 
ac Dominum Nostrum Jesum Christum , ut detur mihi sermo in 
aperitione oris mei cum fiducia notum facere mysterium Evangelii, 
ut caritas Christi magis in dies urgeat me , pro certo habentes, 
quod sine intermissione memoriam vestri facio in orationibus meis , 

ut Deus effundat super vos spiritum gratiae , et precum , atque 
ita ambuletis in viis , et mandatis Domini. 

Haec sunt Ven. Fratres , ct Dilectissimi in Christo Filii , 
quae pro re et tempore vobis scribenda putavi. Spero autem me 
quamprimum venturum ad vos , siquidem desidero videre vos , 
qui estis jam gaudium , et corona mea , ut os ad os loquar , 
atque aliquid impertiar gratiae spiritualis ad confirmandum vos, 
idest simul consolari in vobis per eam , quae invicem est fidein 
meam , et vestram. Antequam vero vobiscum colloquendi finem 
faciam, non possum quin singulis quibusque vestrum benedictionem 
ex animo peramanter impertiam ac Deum simul obsecrem, ut vobis 
cuncta prospera, et salutaria largiatur, utque pax Dei, quae exsu- 
perat omnem sensum custodiat corda vestra, et intclligentias vestras, 
et gratia Jesu Christi, et communicatio Sancti Spiritus sit cum 
omnibus vobis. Arnen. 

Datum Romae extra portam Caelimontanam ni. Idus Augusti 
An. mdcccxxxxiv. ipso die consecrationis nostrae. 

